Document ID: 32008R0015

REGULAMENTUL (CE) NR. 15/2008 AL CONSILIULUI
din 20 decembrie 2007
de modificare a Regulamentului (CE) nr. 2100/94 cu privire la dreptul de a introduce o cerere de protecție comunitară a soiurilor de plante
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 308,
având în vedere propunerea Comisiei,
având în vedere avizul Parlamentului European,
întrucât:
(1)
Regulamentul (CE) nr. 2100/94 din 27 iulie 1994 privind protecția comunitară a soiurilor de plante (1) instituie un sistem comunitar pentru soiurile de plante care permite acordarea unei protecții comunitare acestora (CPVR), valabile pe teritoriul întregii Comunități.
(2)
Pentru facilitarea comerțului, este necesar ca CPVR să fie ușor accesibilă. În consecință, ar trebui simplificate condițiile de abilitare pentru depunerea unei cereri de protecție comunitară a soiurilor de plante și introdus un sistem unic de prelucrare a cererilor pentru toți solicitanții.
(3)
Prin urmare, Regulamentul (CE) nr. 2100/94 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 2100/94 se modifică după cum urmează:
1.
Articolul 12 se înlocuiește cu următorul text:
„Articolul 12
Dreptul de a depune o cerere de protecție comunitară a soiurilor de plante
Orice persoană fizică sau juridică, precum și orice organism asimilat unei persoane juridice în temeiul legislației care îl reglementează, pot să depună o cerere de protecție comunitară a soiurilor de plante.
O cerere poate fi depusă în comun de două sau mai multe astfel de persoane.”;
2.
La articolul 41 alineatul (2), textul „12 alineatul (1) litera (b)” se elimină.
3.
La articolul 52, alineatul (4) se înlocuiește cu următorul text:
„(4) Alineatele (2) și (3) se aplică și cererilor anterioare depuse într-un alt stat.”
Articolul 2
Prezentul regulament intră în vigoare în a douăzecea zi de la publicarea sa în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2007.

Labels: 7
20
13
6